# name
L’homonacionalisme a Europa: una mirada quantitativa des dels valors

# metadata.dc.contributor.other[].value
Universitat de Barcelona. Facultat d'Economia i Empresa

# metadata.dc.description.abstract[].value
[cat] En un context de creixement de l’ultraconservadorisme a Europa, aquesta tesi doctoral tracta i analitza els valors homonacionalistes. L’homonacionalisme és un concepte complex i multifacètic apuntat per Jasbir Puar a tombant del segle XXI que, sobretot, expressa un posicionament inclusiu davant la diversitat sexual i de gènere i, a la vegada, un posicionament excloent respecte de la diversitat ètnica, racial i d’origen. Davant d’un concepte emergent, i l’escassa investigació acadèmica comparativa i quantitativa que hi aprofundeixi, aquesta recerca doctoral té per objectiu principal comprovar si l’homonacionalisme es cristal·litza als valors europeus, i com ho fa. La recerca gira entorn de la pregunta principal de si podem identificar homonacionalisme a partir d’enquestes de valors i quina és la magnitud dels valors homonacionalistes a l’Europa occidental. Per a fer-ho, s’ha dut a terme un procés de queering de les metodologies feministes que conceptualitza els valors homonacionalistes i hi integra l’anàlisi quantitativa a partir de les principals enquestes de valors internacionals, l’European value survey i la World Value survey. En una tesi doctoral per compilació d’articles que inclou un treball de revisió bibliogràfica, així com de conceptualització i d’operativització d’indicadors, s’han aplicat una sèrie de tècniques d’anàlisi quantitativa com l’anàlisi uni-bivariant, de variància, de correspondència múltiple i de classificació. Com a resultat principal destaca que, tot i les diferències entre països i que s’observen indicis d’homonacionalisme en els valors de certs grups d’Europeus, el fenomen homonacionalista no ha esdevingut majoritari. Per tant, les persones que tenen valors inclusius amb la diversitat sexual i de gènere tendeixen a tenir menys postures racistes i nacionalistes. A més, a partir d’aquesta conceptualització i anàlisi quantitativa, es proposen mesures pròpies que permetin contrastar l’existència de valors homonacionalistes d’una forma més acurada. Per tot això, el procés de recerca aporta resultats que avancen en el coneixement del fenomen de l’homonacionalisme i la seva anàlisi i, a la vegada, resulten rellevants per informar els moviments socials que s’hi preocupen i les polítiques públiques. Els resultats i contribucions que aporta aquesta tesi esdevenen una oportunitat per a les propostes de regeneració d’aliances entre moviments antidiscriminatoris i d’avenç de drets, que convindrà seguir explorant i investigant en el futur.

# metadata.dc.source[].value
Tesis Doctorals - Facultat - Economia i Empresa

# metadata.dc.title[].value
L’homonacionalisme a Europa: una mirada quantitativa des dels valors